**Ιδέες για παιχνίδια εμπιστοσύνης, γνωριμίας, ενθάρρυνσης και συνεργασίας.**

**1. Στο Γιώργο/ Άννα κλπ κλείνω το μάτι…..**

* **Ένα παιχνίδι γνωριμίας** με το οποίο έμμεσα “συστήνουμε” τα παιδιά στην ομάδα με το όνομά τους! Ένα παιχνίδι σε κύκλο που μπορεί να εξελιχθεί σε κινητικό ανάλογα με τη διάθεση και τις δυνατότητες της ομάδας. Παιδιά και εκπαιδευτικός κάθονται σε κύκλο, ενώ ο εκπαιδευτικός εισάγει και κατευθύνει το παιχνίδι. Ξεκινάμε;



**Στο Γιώργο κλείνω το μάτι**
**και του ζητάω να κάνει κάτι.**
**Τι όμως είναι αυτό που του ζητώ;**
**Δωσ’ τε μου λίγο χρόνο να σκεφτώ!**

Ο εκπαιδευτικός ζητάει από συγκεκριμένο παιδί να κάνει μία κίνηση, εύκολη στην αρχή πιο σύνθετη στη συνέχεια,ή σε ζευγάρια αν υπάρχουν παιδιά με το ίδιο όνομα. Π.χ. να χτυπήσει παλαμάκια, να κάνει μια υπόκλιση, να χαιρετίσει έναν φίλο με χειραψία, να κάνει μια στροφή γύρω από τον εαυτό του, να πηδήξει τρεις φορές ψηλά! Ζητήστε να φέρουν κάποιο αντικείμενο, δίνοντάς τους την ευκαιρία να γνωρίσουν την τάξη.

Για να μην κουράσει το παιχνίδι και για να διατηρήσουμε το ενδιαφέρον της ομάδας ζωντανό ανά διαστήματα λέμε…

**Σε όλους σας κλείνω το μάτι**
**και σας ζητώ να κάνετε κάτι.**
**Τι όμως είναι αυτό που σας ζητώ;**
**Δωσ’ τε μου λίγο χρόνο να σκεφτώ!**

Και στο σημείο αυτό ξεφαντώστε. Φωνάξτε δυνατά, χορέψτε, τραγουδήστε όλοι μαζί! Στην πορεία του παιχνιδιού μπορείτε να ζητήσετε και από τα παιδιά να αναλάβουν τον ρόλο του εμψυχωτή, όσα επιθυμούν.

### 2. Ο ιστός της γνωριμίας

*Ξετυλίγοντας ένα κουβάρι και φτιάχνοντας έναν ιστό. Σηκωνόμαστε, καθόμαστε και ο ιστός δεν πρέπει να χαλάσει. Το κάθε παιδί που λέει το όνομα του προσπαθεί να περάσει  κάτω από το κουβάρι αλλά να δώσει και στον διπλανό του την άκρη που κρατάει.*

*Το ίδιο μπορούμε να κάνουμε προσπαθώντας να περάσουμε πάνω από το ιστό.*

Πρόκειται για ένα πρωτότυπο και διασκεδαστικό παιχνίδι γνωριμίας και συνεργασίας που ενθουσιάζει τα παιδιά.

**Πάρε, δώσε το κουβάρι
και θα βγούμε στο φεγγάρι
μόνο μη μου μπερδευτείς
και μου κουβαροχαθείς!!**



• **Παραλλαγή:** **«Αραχνούλα»** Τα παιδιά σε κύκλο. Ο/Η νηπιαγωγός κρατά ένα κουβάρι νήματος (μάλλινη κλωστή). Τυλίγει την άκρη του νήματος και τραγουδά «είμαι μια αραχνούλα, όμορφη, μικρούλα. Είμαι όμως μοναχούλα. Ψάχνω να βρω παρεούλα». Με τη συνέχεια του νήματος τυλίγει το δαχτυλάκι ενός παιδιού και λέει «Θέλεις να γίνουμε φίλοι; Με λένε… εσένα πώς σε λένε;» Τυλίγονται τα δαχτυλάκια όλων των παιδιών έχοντας σχηματίσει έναν ιστό αράχνης. Ύστερα παίζουν με τον ιστό της αράχνης προσεγγίζοντας το νήμα σε διάφορα μέρη του σώματος. Σηκώνουν τα χέρια ψηλά, τα κατεβάζουν, ξύνουν τη μύτη, χαϊδεύουν το γόνατο, χτυπούν παλαμάκια, κτλ.

**3. Το τρενάκι της φιλίας**

Τα παιδιά στέκονται όρθια σε κύκλο! Ο εκπαιδευτικός ανακοινώνει στα παιδιά ότι το τρένο της γνωριμίας ξεκινάει ταξίδι μακρινό, ταξίδι μαγικό… επειδή όμως στους επιβάτες δεν αρέσει να ταξιδεύουν με αγνώστους, προϋπόθεση πριν ανέβουν στο τρένο είναι να πουν το όνομά τους… ξεκινάει ο πρώτος παίκτης διασχίζοντας τον κύκλο (φροντίζουμε να είναι μεγάλος και ανοιχτός ο κύκλος που σχηματίζουν τα παιδιά)… ενώ ταυτόχρονα λέει:

**Τσάφ τσούφ τσάφ τσούφ**
**ταξίδι με τρένο ξεκινώ**
**τσάφ τσούφ τσάφ τσούφ**
**πες μου το όνομά σου**
**και ανέβα στο λεπτό!**

Όταν το παιδί πει το όνομά του πιάνεται σε σχηματισμό τρένου πίσω από τον παίκτη και μαζί λένε…

**Τσάφ τσούφ τσάφ τσούφα**
**αλλάζουμε οδηγό!**

… και οι παίκτες με πηδηματάκι κάνουν αναστροφή με αποτέλεσμα ο πρώτος παίκτης να γίνεται τελευταίος. Το τρενάκι συνεχίζει την “πορεία” του μαζεύοντας όλα τα παιδιά που βρίσκονται στον κύκλο επαναλαμβάνοντας την ίδια διαδικασία μέχρι να ανέβουν όλοι στο τρένο.

Για εμπέδωση των  ονομάτων ο εκπαιδευτικός μπορεί να συνεχίσει το παιχνίδι. Οι παίκτες κάνουν βόλτα πιασμένοι στο τρενάκι επαναλαμβάνοντας ρυθμικά το “τσάφ τσούφ” και όταν ο εκπαιδευτικός πει STOP το τρένο σταματάει. Ο παίκτης που θα δείξει λέει…

**4. «Τρέχει το αλογάκι»** Τα παιδιά κάθονται σε κύκλο. Ένα παιδί σηκώνεται και τρέχει, τραγουδώντας το παραπάνω τετράστιχο «τρέχω και καλπάζω και σε σένα σταματώ, χάρισε μου το όνομά σου να το έχω φυλαχτό». Σταματά σε κάποιο παιδί κι εκείνο του λέει το όνομά του. Το παιδί πιάνεται σε τρενάκι, πίσω από το προηγούμενο και τρέχουν και τραγουδούν μαζί. Μπορείτε να το ξεκινήσετε εσείς.

* **5. Παιχνίδι  γνωριμίας σε κύκλο.** Ο κύκλος  δίνει την αίσθηση της ισοτιμίας των μελών μιας ομάδας. Τα παιχνίδια γνωριμίας σε κύκλο μπορεί να είναι  πολύ απλά και στην πορεία να γίνονται όλο και πιο σύνθετα.
	+ Σε πρώτη φάση τα παιδιά διαδοχικά λένε το όνομά τους (μπορεί να γίνει και με τη βοήθεια ενός υλικού που περνάει από χέρι σε χέρι για να ξέρει κάθε φορά ποιος έχει σειρά να μιλήσει π.χ. με μια μπάλα, ένα καπέλο ή ένα μαντήλι).
	+ Στη συνέχεια **συστήνονται** με τρόπους που προτείνει ο εκπαιδευτικός, π**.χ. χαμογελαστά, θυμωμένα, ψιθυριστά, περήφανα**  (καλό είναι όταν η ομάδα έχει «ζεσταθεί» να ζητάμε και από τα παιδιά να προτείνουν τρόπους.)
	+ **Μαζί με τα ονόματα** μπορούμε να ζητάμε από τα παιδιά να λένε και ποιο είναι π.χ. το αγαπημένο τους φαγητό, παιχνίδι, χρώμα ή οτιδήποτε θα τους επιτρέψει να πουν δυο λόγια παραπάνω για τον εαυτό τους.
	+ **Για να γίνει πιο διασκεδαστικό** το παιχνίδι ζητάμε από τα παιδιά να σκεφτούν μια κίνηση και με αυτή ταυτόχρονα να συστηθούν (παλαμάκια, χτύπημα χεριών στα γόνατα, υπόκλιση ή οτιδήποτε τα ίδια επιθυμούν, ο εκπαιδευτικός  απλά δίνει 1 -2 παραδείγματα). Τα υπόλοιπα παιδιά της ομάδας  χαιρετούν με την ίδια ακριβώς κίνηση
	(**Προσοχή:** φροντίστε να γίνει κατανοητό από τα παιδιά ότι η κίνηση θα είναι μία και απλή.).

Σε ένα παιχνίδι γνωριμίας σίγουρα δεν μπορούμε να ακολουθήσουμε όλα τα στάδια που προτείνουμε, θα είναι μεγάλο σε διάρκεια και ενδεχομένως θα κουράσει.  Η επιλογή εξαρτάται από εσάς και από το κλίμα που θέλετε να δημιουργήσετε στην τάξη.

**6.** **«Το μπαλάκι».** Ένα μπαλάκι περνάει από χέρι σε χέρι των παιδιών του κύκλου όσο παίζει η μουσική. Στο σταμάτημα της μουσικής όποιος κρατάει το μπαλάκι λέει το όνομά του.

**7.** Τ**ο μουσικό καπέλο,** παρόμοιο με το παραπάνω. Περνάει ένα καπέλο από το ένα κεφάλι στο άλλο.

**8.** «**Το αγαπημένο μου..»** Τα παιδιά κάθονται σε κύκλο. Ο/Η νηπιαγωγός κάνει μια απλή ερώτηση που να σχετίζεται με τα αγαπημένα ενδιαφέροντά τους, π.χ. «Ποιο είναι το αγαπημένο σας γλυκό; Ποιο το αγαπημένο σας παραμύθι; Ποιο παιχνίδι σας αρέσει; Ποιο είναι το αγαπημένο σας χρώμα; Ποιο είναι το αγαπημένο σας φαγητό;». Παραλλαγή: Ο/Η νηπιαγωγός αξιοποιεί το αγαπημένο καπέλο που όποιος το φοράει μοιράζεται όλα όσα αγαπάει.

 **9. «Ξέρω κάποιον»** Τα παιδιά σε κύκλο. Ο/Η νηπιαγωγός πετάει τη μπάλα σε κάποιο παιδί τραγουδώντας

«***Ξέρω κάποιον, Ξέρω κάποιον που τον λένε Γιάννη, Ξέρω κάποιον που τον λένε Γιάννη, Ξέρω κάποιον που τον λένε Γιάννη και κανένας δεν τον πιάνει»***.

Κάθε παιδί πετάει τη μπάλα σε κάποιον/α φίλο/η που αναγνωρίζει. Μπορεί ο/η νηπιαγωγός παρέα με τα παιδιά να αυτοσχεδιάσουν στίχους.

Αν τα ονόματα είναι δύσκολα τα κάνουμε υποκοριστικά

 π.χ. *Δημητρούλα που φοράει άσπρη κουκούλα,*

*Ελενίτσα με μια κόκκινη βαλίτσα*

**10.** **«Παλαμάκια και ονόματα»** Κατόπιν εξηγήσεως ότι κάθε όνομα έχει διαφορετικές συλλαβές και ότι θα χτυπάνε τις συλλαβές καθώς θα τραγουδάνε με κάποιο τρόπο τα ονόματα. π.χ. Μα-ρί-α. Γίνεται χτυπώντας παλαμάκια, χτυπώντας τα γόνατα, χτυπώντας ένα ταμπουρίνο ή ξυλάκια, κτλ. Μια παραλλαγή είναι να ειπώνεται το όνομα με διαφορετικούς τρόπους (αργά, γρήγορα, δυνατά, φωναχτά, λυπημένα, θυμωμένα, γελώντας, κλαίγοντας κτλ.).

**11. «Παράξενοι χαιρετισμοί»** Τα παιδιά κινούνται ελεύθερα στο χώρο. Δίνουν τα χέρια και χαιρετιούνται με όποιον συναντήσουν. Μετά διαλέγουν τρία μέλη του σώματος και με αυτά θα πρέπει να χαιρετήσουν όποιον συναντήσουν αντί να δώσουν τα χέρια. π.χ. Μπορούν να χαιρετίσουν με μύτη, πόδι, ώμους ή στο χαιρετισμό να δώσουν πόδι με ώμο. Το παιχνίδι είναι διασκεδαστικό και απελευθερώνει γρήγορα τα παιδιά, τα οποία κινούνται ευχάριστα προσπαθώντας να χαιρετήσουν όσο το δυνατόν περισσότερους.

**12. «Πολύχρωμα μπαλόνια-ζευγάρια»** Ο/Η νηπιαγωγός σκορπάει πολύχρωμα μπαλόνια στο πάτωμα (ανά ζεύγη). Τα μπαλόνια είναι όσα και τα παιδιά. Ξεκινά η μουσική και τα παιδιά κινούνται στο χώρο. Μόλις η μουσική σταματήσει διαλέγουν ένα μπαλόνι και αναζητούν το ζευγάρι τους (ίδιο χρώμα μπαλόνι). Μόλις το βρουν, συστήνονται. Τα μπαλόνια πετάγονται ψηλά και το παιχνίδι ξαναρχινά. **Παραλλαγές: π.χ. μισές καρδιές στο πάτωμα.**

**13. «Βλέπω ένα παιδί»** Τα παιδιά κάθονται σε κύκλο και ο/η νηπιαγωγός ζητάει από ένα παιδί να σκεφτεί και να περιγράψει έναν από τους συμμαθητές του, χωρίς να αποκαλύψει το όνομά του (π.χ. βλέπω ένα παιδί που έχει καστανά μαλλιά και φοράει άσπρο φόρεμα). Τα υπόλοιπα παιδιά μαντεύουν ποιο είναι το παιδί φωνάζοντας το όνομά του.

**14.** **«Ποιος λείπει;»** Ένα παιχνίδι παρατηρητικότητας, δημιουργίας θετικού κλίματος και ενεργοποίησης της μνήμης. Τα παιδιά είναι όρθια σε κύκλο και λένε με τη σειρά τους το όνομά τους. Μετά κλείνουν τα μάτια τους. Ο/Η εμψυχωτής κρύβει ένα παιδί κάτω από ένα σεντόνι στο κέντρο του κύκλου. Ανοίγουν τα μάτια και προσπαθούν να βρουν ποιος λείπει.

**15. «Μπες κι εσύ στο τρένο**» Το παιχνίδι αυτό είναι κινητικό με πολλές προοπτικές και προτείνεται να υλοποιηθεί στην αυλή ή σε ευρύχωρη αίθουσα πολλαπλών χρήσεων. Ο/Η νηπιαγωγός είναι μηχανοδηγός ενός τρένου και θα βάλει όλους τους επιβάτες (παιδιά) στο τρενάκι της. Ξεκινά να κινείται, λοιπόν, αργά στο χώρο όπου είναι διασκορπισμένοι οι επιβάτες σε στάσεις. Σταματά, ακουμπά ένα παιδί και του τραγουδά «Έλα Μ…. Μπες κι εσύ στο τρένο. Το ταξίδι ξεκινά!». Το παιδί λέει το όνομά του και μπαίνει πίσω του/της πιάνοντας τη μέση του/της. Αυτό γίνεται με όλα τα παιδιά.

**Παραλλαγές:** (α) το όνομα να λέγεται από τον/την μηχανοδηγό (ως εμπέδωση των ονομάτων), (β) να ορίζεται διαφορετικό παιδί κάθε φορά ως μηχανοδηγός και να κατευθύνει το παιχνίδι, (γ) να οργανωθεί περισσότερο εάν το επιτρέπουν οι συνθήκες σαν μουσικοκινητικό δρώμενο [π.χ. ήχοι από σφύριγμα τρένου και κίνηση τρένου στις σιδηροδρομικές ράγες, ιδιότροπη μουσική με ποικιλία μουσικών οργάνων (π.χ. That Train Song), αξεσουάρ (π.χ. καπέλο μηχανοδηγού), περαιτέρω αυτοσχεδιασμοί στην ελεύθερη κίνηση].

**16.** **«Εμπρός όλοι να..»** Κάποιος φωνάζει: «εμπρός όλοι να…» προσθέτοντας μια πράξη. Οι υπόλοιποι φωνάζουν «ναι, όλοι» και κάνουν αυτό που ζήτησε, μέχρι κάποιος άλλος να φωνάξει κάτι άλλο, πχ. Ο Α.. φωνάζει «εμπρός όλοι να κάνουμε το αεροπλάνο», η ομάδα απαντά «ναι, όλοι», και κάνουν το αεροπλάνο μέχρι κάποιος να φωνάξει: «εμπρός όλοι να γελάσουμε δυνατά», η ομάδα «ναι, όλοι» και γελάνε δυνατά. Ο/Η νηπιαγωγός είναι καθοδηγήτρια του παιχνιδιού.

**17. «Ακολουθώ τον αρχηγό»** Υπάρχει ένα καπέλο που όποιος το φοράει γίνεται αρχηγός και οδηγεί την υπόλοιπη ομάδα όπου εκείνος θέλει κάνοντας μια δική του χαρακτηριστική φόρμα κίνησης στο χώρο που όλοι πρέπει να ακολουθήσουν. Οι υπόλοιποι τον ακολουθούν χωρίς να σπρώχνονται ή να πατάει ο ένας τον άλλο. Με τη λέξη «αλλαγή» ή το χτύπημα του ταμπουρίνου από τον/τη νηπιαγωγό, ο αρχηγός φοράει το καπέλο σε κάποιον άλλο που γίνεται αυτόματα εκείνος ο αρχηγός. Είναι ένα παιχνίδι αποδοχής των ιδεών της ομάδας και ισότητας των μελών της ομάδας.

**18. «Γλύπτης και γλυπτά»** Τα παιδιά σε ζευγάρια γίνονται γλύπτης και γλυπτό. Το παιδί που είναι το γλυπτό στέκεται ακίνητο και ο γλύπτης προσπαθεί να του δώσει ένα σχήμα. Όταν οι γλύπτες τελειώσουν εκθέτουν τα γλυπτά τους και οι υπόλοιποι προ- 180 ΜΑΡΙΑ ΒΛΑΧΟΥ σπαθούν να μαντέψουν τι έφτιαξαν. Το ίδιο παιχνίδι μπορεί να εξελιχθεί. Οι γλύπτες μπορεί να εργάζονται για μια έκθεση που θα γίνει στο μουσείο. Εκθέτουν τα γλυπτά τους, τα οποία όμως όταν νυχτώσει «ζωντανεύουν» και αρχίζουν να κινούνται. Με αφήγηση μπορεί να υπάρξει εμψύχωση της δράσης των γλυπτών.

**19. «Λιμνούλες και βατραχάκια»** Τα παιδιά πηδούν σαν βατραχάκια τριγύρω από τις λιμνούλες (στεφάνια). Μόλις η μουσική σταματήσει πρέπει να μπουν σε κάποια λιμνούλα (στεφάνι). Υπάρχουν κάμποσες λιμνούλες (στεφάνια) στο πάτωμα. Προοδευτικά αποσύρουμε λιμνούλες και τα βατραχάκια πρέπει να χωρέσουν σε λιγότερες λιμνούλες. Στο τέλος μένει μόνο μια λιμνούλα (στεφάνι) και όλα τα παιδιά βοηθάνε το ένα το άλλο και ψάχνουν τρόπους ώστε να χωρέσουν. **Παραλλαγή:** Μπορεί να υλοποιηθεί και με σελίδες χαρτί Α4 (νησί, **φωλιές**, κτλ).

**20.** **Ύφασμα και μπαλόνι - αλεξίπτωτο** Τα παιδιά κρατάνε ένα μεγάλο ύφασμα και μέσα βρίσκεται ένα μπαλόνι. Έχει αέρα δυνατό, σιγανό, κύματα, κτλ. και το μπαλόνι πρέπει να παραμείνει πάνω στο ύφασμα και να μην πέσει με τη βοήθεια και τη σωστή τοποθέτηση όλων.

**21. «Καθρέφτης»** Σε ζευγάρι τα παιδιά κάνουν κινήσεις και το ένα πρέπει να αναπαράγει κατοπτρικά το άλλο. Παραλλαγή: Δίνονται οδηγίες για να ακουμπήσουν διάφορα μέρη του σώματος ή να κάνουν ενέργειες.

**22. «Με δεμένα μάτια»** Πρόκειται για μια σειρά παιχνιδιών όπου κάποιοι ή όλοι έχουν τα μάτια τους δεμένα για να μην βλέπουν. Παίζεται σε ζευγάρια όπου το ένα παιδί έχει δεμένα μάτια και είναι μπροστά και το άλλο κατευθύνει και καθοδηγεί το μπροστινό, ώστε να φτάσουν σε κάποιο προορισμό.

**23. «Σημαντικό αντικείμενο - ιδιαίτερη ιστορία»** Κάθε παιδί φέρνει στην τάξη ένα προσωπικό και ιδιαίτερο αντικείμενο, το οποίο το παρουσιάζει στην ολομέλεια (στο κέντρο του κύκλου) και μοιράζεται την ιστορία του. Ύστερα τα αντικείμενα μπαίνουν σ’ ένα χαρτόκουτο και γίνεται παιχνίδι. Κάθε αντικείμενο βγαίνει και οι υπόλοιποι ψάχνουν να βρουν τον ιδιοκτήτη.

**24.«Ο κόμπος»** Η ομάδα σχηματίζει κύκλο. Όλοι κλείνουν τα μάτια, απλώνουν τα χέρια τους εμπρός και κινούνται ελαφριά προς το κέντρο μέχρι να πιάσουν τα χέρια κάποιου άλλου. Κάθε χέρι πρέπει να κρατάει ένα μόνο χέρι. Κατόπιν ανοίγουν τα μάτια. Η ομάδα τώρα πρέπει να λύσει τον «κόμπο» στον οποίο είναι δεμένη χωρίς να λυθούν τα χέρια. Η επικοινωνία πρέπει να γίνεται με τα μάτια και τα σώματα.

**25. «Πιάσε τον, πέφτει»** Η ομάδα σχηματίζει έναν πολύ κλειστό κύκλο. Κάποιος στέκεται όρθιος στη μέση. Με τα μάτια κλειστά, αφήνεται ελαφρά να πέσει προς τα πίσω. Η ομάδα τον συγκρατεί, τον σπρώχνει απαλά, τον ταλαντεύει, τον σηκώνει στον αέρα (με τα χέρια, την κοιλιά, τους ώμους, κτλ., ανάλογα με το βαθμό δυσκολίας που επιθυμούμε). Το ίδιο μπορεί να γίνει και σε τριάδες.

**26. «Το καράβι»** Ο/Η νηπιαγωγός σκορπίζει στο πάτωμα διάφορα πολύχρωμα υφάσματα, τόσα όσα τα παιδιά. Με το της μουσικής (M. Nyman, The piano) τα παιδιά κινούνται ελεύθερα ανάμεσα στα υφάσματα. Διαλέγουν ένα ύφασμα κι έχουν μια επαφή μαζί του· το αγγίζουν με προσοχή και το παίρνουν στα χέρια τους, βρίσκουν τρόπους να χορέψουν με αυτό. Το ύφασμα γίνεται ένα αερόστατο που μας ανεβάζει ψηλά, γίνεται ομπρέλα που μας προστατεύει από τη βροχή, εμείς και το ύφασμα γινόμαστε πουλί, σύννεφο, κτλ. Η μουσική αλλάζει (Μ. Χατζιδάκις, Το χαμόγελο της Τζοκόντας) και το ύφασμα γίνεται μια κούκλα (τυλίγουν το ύφασμα στο ένα χέρι). Τη χαϊδεύουν, κάνουν διάλογο μαζί της, την αγκαλιάζουν, τη νανουρίζουν, τη χτενίζουν κτλ. Τα παιδιά κάθονται σε κύκλο μαζί με την κούκλα τους και όποιο αισθανθεί έτοιμο μιλά μέσω της κούκλας του για το συναίσθημά του/τη σκέψη του. Όταν εκφραστούν όλα τα παιδιά, ή όσα θελήσουν να μιλήσουν, ενώνουν τα υφάσματά τους για να φτιάξουν ένα μεγάλο καράβι· μπαίνουν όλοι μέσα (αλληλοενισχύονται). Με αυτό θα ταξιδέψουν όλα μαζί τα παιδιά για ένα ταξίδι που θα μας πάει ………